ตลาดจับมือ บล. ภัทร จัดสัมนา
ตลาดจับมือ บล. ภัทร และ ธนาคารแห่งอเมริกา เมอร์ริล ลินซ์ จัดงาน Thailand Focus 2012 ให้ข้อมูลผู้ลงทุนทั่วโลก
22 ส.ค. 2555

ตลาดจับมือ บล. ภัทร และ ธนาคารแห่งอเมริกา เมอร์ริล ลินซ์ จัดงาน Thailand Focus 2012 ให้ข้อมูลผู้ลงทุนทั่วโลก ตลาดหลักทรัพย์ฯ จับมือกับ บล. ภัทร  และ ธนาคารแห่งอเมริกา เมอร์ริล ลินซ์ จัดงาน Thailand Focus 2012: Positioning Thailand for the Next Growth Phase แสดงโอกาสการลงทุนแก่ผู้ลงทุนสถาบันจากทั่วโลก โดยได้รับเกียรติจาก ฯพณฯ รองนายกรัฐมนตรีและรัฐมนตรีว่าการกระทรวงการคลัง นายกิตติรัตน์ ณ ระนอง แสดงปาฐกถาพิเศษ ร่วมด้วยผู้บริหารระดับสูงในตลาดเงินตลาดทุน ภาครัฐ และบริษัทจดทะเบียนกว่า 90 บริษัท ร่วมแสดงวิสัยทัศน์ทิศทางการเติบโตของเศรษฐกิจไทย พร้อมดึงตลาดหลักทรัพย์และบริษัทจดทะเบียนในอินโดจีนร่วมนำเสนอข้อมูลให้แก่ผู้ลงทุนเป็นครั้งแรก โดยจะจัดในวันที่ 29-31 สิงหาคมนี้ ณ โรงแรม โฟร์ซีซัน กรุงเทพฯ นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า งาน Thailand Focus เป็นงานสัมมนาทางการลงทุนที่ใหญ่ที่สุดของตลาดทุนไทยซึ่งจัดต่อเนื่องมาเป็นครั้งที่ 6 ถือเป็นเวทีสำคัญที่จะชี้แจงผู้ลงทุนต่างประเทศให้เห็นถึงโอกาสการลงทุนในประเทศไทย ซึ่งปัจจุบันผู้ลงทุนต่างประเทศมีมูลค่าการซื้อขายคิดเป็น 1 ใน 4 ของมูลค่าการซื้อขายทั้งหมด ขณะเดียวกัน ยังเพิ่มโอกาสให้บริษัทจดทะเบียนไทยได้แสดงศักยภาพและสร้างความน่าสนใจให้แก่ผู้ลงทุน ถือว่างาน Thailand Focus เป็นการสานโอกาสให้ผู้ลงทุนจากทั่วโลก และบริษัทจดทะเบียนไทยได้มาพบกัน  “งาน Thailand Focus ปีนี้ เป็นครั้งแรกที่มีความร่วมมือระหว่างตลาดหลักทรัพย์ในภูมิภาคอินโดจีน โดยตลาดหลักทรัพย์แห่งประเทศไทยได้เชิญผู้บริหารของตลาดหลักทรัพย์และบริษัทจดทะเบียนจากกัมพูชา ลาว และเวียดนาม เข้าเป็นส่วนหนึ่งของงานด้วย เพื่อนำเสนอข้อมูลของตลาดหลักทรัพย์และบริษัทจดทะเบียนแต่ละประเทศ ร่วมกันตอกย้ำศักยภาพในการเติบโตของเศรษฐกิจและตลาดทุนในภูมิภาคอินโดจีนซึ่งนับวันจะมีความสำคัญมากยิ่งขึ้น” นายจรัมพรกล่าว ด้านนายอภินันท์ เกลียวปฏินนท์ ประธานเจ้าหน้าที่บริหาร บริษัทหลักทรัพย์ ภัทร จำกัด (มหาชน) กล่าวว่า “บริษัทหลักทรัพย์ ภัทร จำกัด (มหาชน) ยินดีที่ได้รับความไว้วางใจจากตลาดหลักทรัพย์แห่งประเทศไทยให้ร่วมจัดงาน Thailand Focus อีกครั้งในปีนี้ซึ่งนับว่าจัดขึ้นในช่วงเวลาที่เหมาะสมอย่างยิ่ง ประเด็นสำคัญที่ผู้ลงทุนสถาบันจากทั่วโลกเฝ้าติดตาม คือแผนการผลักดันเศรษฐกิจไทยและตลาดทุนไทยให้เติบโตอย่างต่อเนื่อง และเพิ่มความสามารถการแข่งขัน ด้วยความคิดริเริ่มใหม่ๆ ประกอบกับการสนับสนุนด้านนโยบาย และความร่วมมือจากทุกภาคส่วน เพื่อให้ไทยพร้อมรับมือกับความท้าทายที่จะเกิดขึ้นในอนาคต”   Mr. Brian J. Brille, Chairman Asia Pacific at Bank of America Merrill Lynch กล่าวว่า “ประเทศไทยมีความน่าสนใจที่ดึงดูดการลงทุนในหลายด้าน ไม่ว่าจะเป็นสภาพคล่องที่สูง ความหลากหลายของอุตสาหกรรมที่น่าลงทุน ทำให้มีการเติบโตและพัฒนาการอยู่ในอันดับต้นๆ ของภูมิภาคอาเซียน Bank of America Merrill Lynch ยินดีที่ได้ร่วมเป็นส่วนหนึ่งในการจัดกิจกรรมของภาคตลาดทุนที่ใหญ่ที่สุดของไทย โดยร่วมกับตลาดหลักทรัพย์แห่งประเทศไทย และบริษัทหลักทรัพย์ ภัทร จำกัด (มหาชน) จัดงาน Thailand Focus อีกครั้ง ในปีนี้”  “Thailand Focus 2012: Positioning Thailand in the Next Growth Phase” เป็นอีกกิจกรรมหนึ่งที่ตลาดหลักทรัพย์ฯ ทำหน้าที่เชื่อมโยงโอกาสการลงทุนให้แก่ผู้ลงทุนสถาบันจากทั่วโลก ขณะเดียวกันบริษัทจดทะเบียนไทยยังสามารถนำเสนอข้อมูลโดยตรงให้แก่ผู้ลงทุนสถาบันด้วย